Author: Kappillani

ALLA JDAWWAL BIL-KELMA TIEGĦU
“Ġesù qal lid-dixxipli tiegħu: ‘Xejn taħsbu li ġejt inwaqqa’ l-Liġi jew il-Profeti; jiena ma ġejtx biex inwaqqagħhom, iżda biex inwassalhom għall-milja tagħhom.’”
Mill-Evanġelju skont San Mattew, kapitlu 5, versi 17
L-IMGĦAMMED JIRRIFLETTI
“Ġesù ma jridx iħassar il-kmandamenti li l-Mulej tana permezz ta’ Mosè, imma jrid iwassalhom għall-milja tagħhom. U malajr iżid jgħidilna li din il-milja tal-Liġi titlob ġustizzja ogħla, osservanza iżjed awtentika... Ġesù jmur għall-għeruq tal-Liġi; fuq kollox jisħaq fuq l-intenzjoni u allura fuq il-qalb tal-bniedem, minn fejn joħorġu l-għemejjel tagħna, tajba jew ħżiena. Biex ikollna mġieba tajba u onesta mhumiex biżżejjed il-liġijiet, imma jeħtieġ ikollna motivazzjonijiet profondi, espressjoni ta’ għerf moħbi, l-Għerf ta’ Alla, li l-bniedem jista’ jilħqu permezz tal-Ispirtu s-Santu.”
Papa Franġisku, Angelus, Pjazza San Pietru, Vatikan, 16 ta’ Frar 2014

L-IMGĦAMMED JISTAQSI LILU NNIFSU
+ Il-kmandamenti huma biss sett ta’ regoli bla ħajja li jien irrid nosserva?
+ Fejn jixtieq iwassalni bihom Alla permezz ta’ Ibnu Ġesù?
L-IMGĦAMMED JINTAFA’ QUDDIEM IL-MULEJ
Il-kmandamenti tiegħek, Mulej,
għinni nifhimhom kif tifhimhom Int,
kif fissirthom Int,
bl-isfumaturi li tajthom Int.
Għinni ngħixhom fl-iskop veru tagħhom,
u fl-isfond tal-libertà li trid tagħtini.
Ħa tkun ix-xewqa għal rabta iktar awtentika miegħek
li timmotivani fil-ħarsien tal-Liġi tiegħek.
Ħa tkun ix-xewqa għal rabta iktar sinċiera mal-proxxmu
li timmotivani fil-ħarsien tal-Liġi tiegħek.

11 ta’ Marzu 2015 MIXJA LEJN L-GĦID IL-KBIR (22) L-ERBGĦA TAT-TIELET ĠIMGĦA TAR-RANDAN